作者:鄭世翼
標題:登北邙還望京洛
內容:步登北邙阪，踟躕聊寫望。宛洛盛皇居，規模窮大壯。三河分設險，兩崤資巨防。飛觀紫煙中，層臺碧雲上。青槐夾馳道，迢迢修且曠。左右多第宅，參差居將相。清晨謁帝返，車馬相追訪。胥徒各異流，文物紛殊狀。囂塵暗天起，簫管從風颺。伊餘孤且直，生平獨淪喪。山幽有桂叢，何為坐惆悵。